Document ID: 32013R0068

A BIZOTTSÁG 68/2013/EU RENDELETE
(2013. január 16.)
a takarmány-alapanyagok jegyzékéről
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a takarmányok forgalomba hozataláról és felhasználásáról, az 1831/2003/EK európai parlamenti és tanácsi rendelet módosításáról, valamint a 79/373/EGK tanácsi irányelv, a 80/511/EGK bizottsági irányelv, a 82/471/EGK, 83/228/EGK, 93/74/EGK, 93/113/EK és 96/25/EK tanácsi irányelv és a 2004/217/EK bizottsági határozat hatályon kívül helyezéséről szóló, 2009. július 13-i 767/2009/EK európai parlamenti és tanácsi rendeletre (1) és különösen annak 26. cikke (2) és (3) bekezdésére,
mivel:
(1)
A takarmány-alapanyagok jegyzékéről (a továbbiakban: jegyzék) szóló, 2011. június 16-i 575/2011/EU bizottsági rendelet (2) a takarmány-alapanyagok jegyzékének a takarmány-alapanyagok jegyzékének létrehozásáról szóló, 2010. március 19-i 242/2010/EU bizottsági rendeletben (3) meghatározott első változatát új jegyzékkel váltja fel.
(2)
Az európai takarmány-előállító ágazat érintett képviselői egyéb érdekeltekkel konzultálva, az illetékes nemzeti hatóságokkal együttműködve és figyelembe véve az Európai Élelmiszerbiztonsági Hatóság által kiadott véleményekből leszűrhető tapasztalatokat vagy a tudományos és technológiai fejlődést, módosításokat dolgoztak ki az 575/2011/EU rendelethez.
(3)
Ezek a módosítások kezelési eljárásokra és takarmány-alapanyagokra vonatkozó új bejegyzések beiktatását, valamint - különösen olaj- és zsírszármazékok tekintetében - már létező bejegyzések kiegészítését és javítását jelentik.
(4)
A módosítások érintik továbbá az előállítási folyamatból vagy a technológiai segédanyagokból származó vegyi szennyeződések maximális tartalmát, amelyet a 767/2009/EK rendelet I. melléklete 1. pontjának megfelelően kell meghatározni. Egyedi szabályokat kell alkalmazni a korábbi élelmiszerekre, mint például a termelési többletre, a sérült vagy alaki hibás termékekre vagy olyan élelmiszerekre, amelyeknek lejárt a fogyaszthatósági ideje, de amelyeket a vonatkozó uniós jogszabályok szerint állítottak elő.
(5)
A 767/2009/EK rendelet 26. cikkében foglalt feltételek teljesülnek.
(6)
Tekintettel az 575/2011/EU rendelethez fűzött módosítások rendkívül nagy számára, a koherencia, egyértelműség és egyszerűsítés érdekében helyénvaló hatályon kívül helyezni és új rendelettel felváltani az említett rendeletet.
(7)
Helyénvaló csökkenteni a vállalkozókra háruló adminisztratív terhet azáltal, hogy a címkézés tekintetében zökkenőmentes átmenetet lehetővé tévő időszakot biztosítanak számukra, a kereskedelmi gyakorlat szükségtelen megszakításának elkerülésére.
(8)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
A 767/2009/EK rendelet 24. cikkében említett takarmányalapanyag-jegyzéket e rendelet melléklete tartalmazza.
2. cikk
Az 575/2011/EU rendelet hatályát veszti.
A hatályon kívül helyezett rendeletre való hivatkozásokat erre a rendeletre való hivatkozásként kell értelmezni.
3. cikk
Az 575/2011/EU rendeletnek megfelelően a 2013. augusztus 19. előtt címkézett takarmány-alapanyagok továbbra is forgalomba hozhatók, és a készletek kimerüléséig felhasználhatók.
4. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. január 16-én.

Labels: 12
3
6